Փակագիծ մը. ասկէ առաջ ալ գրած եմ յատուկ անուններու մասին: Անոնք ձեւազեղծուելէ ետք արդի կոչուած ուղղագրութեամբ, հիմա, համակարգչային միջոցներու կոյր գործածութեամբ, երկրորդ ձեւազեղծման կ’ենթարկուին: Իր ստացած նոր եւ օտար հպատակութեան անձնագրի, արեւմտահայ-սփիւռքահայ Յակոբը Հայաստանի քաղաքացի դառնալով, ըստ համակարգչային բազային, ինչպէս կ’ըսուի, կը դառնայ Հագոպ: Հայաստան ունեցած է Պալունեաց տոհմ (կարդացէ՛ք Եղիշէն), ինչո՞ւ Պալեանը պիտի դառնայ Բալյան… Եւ եթէ քաղաքապետական, սեփականատիրական կամ այլ պաշտօնաթուղթերու մէջ տարբերութիւններ տեսնուին, Հագոպը դատարան պիտի դիմէ: Հայրենադարձները այս կարգի անհեթեթ կացութիւններու դիմաց պիտի գտնեն իրենք զիրենք, կը գտնեն: Առաւել, դարերէ ի վեր լատինական լեզուներու պարագային մեր ազգանուններու վերջաւորութեան գտնուող ԵԱՆը կը գրուէր IAN, հիմա կը գրուի YAN: Փոխանակ խառնակութիւններով իրարմէ հեռացնելու հայերը, աւելի լաւ պիտի չըլլա՞ր վերականգնել լեզուն, ուղղագրութիւնը եւ գրելաձեւերը, որոնք կային պատմութեան ընթացքին, տասնըվեց դարերէ ի վեր: